শুধু প্রতিমা নির্মাণই নয়, আগেকার সময়ে বারোয়ারি পুজোর উদ্যোক্তাদের ফরমাশমতো নানাবিধ ব্যঙ্গ-বিদ্রুপের বিষয়ীভূত সং-এর মূর্তি গড়নের জন্য এখানকার কারিগরদের যে ডাক পড়ত, তা হুতোমের নকশা থেকে জানা যায়। শুধু কুম্ভকার সমাজই এখানে বসতি গড়ে তোলেননি, সেইসঙ্গে প্রতিমার রূপসজ্জায় প্রয়োজনীয় আনুষঙ্গিক শোলা ও ডাকের সাজের কারিগর মালাকার সম্প্রদায়ও এখানে ডেরা বেঁধেছিলেন। আধুনিককালের চারু ও কারুশিল্পকলার শিক্ষণধারা চালু হওয়ার আগে এই কুমোরটুলিই ছিল সেকালের নানাবিধ প্রতিমার গড়ন এবং চালচিত্র বা সরা-পিঁড়ি চিত্রাঙ্কণের এক ডাকসাইটে শিল্পকেন্দ্র। দেশবিভাগের পর পূর্ববঙ্গ থেকেও বেশ কিছু শিল্পী এখানে স্থায়ীভাবে মূর্তি নির্মাণের কাজে অংশ নিয়েছেন। এ ছাড়া কেবলমাত্র এখানকার প্রতিমা নির্মাণের খ্যাতিই নয়, এককালের স্বনামধন্য যদু পাল, রাম পাল, বক্রেশ্বর পাল, রাখাল পাল, ও নিবারণ পালের মতো শিল্পীবৃন্দ দেশ-বিদেশের নানান স্থান থেকে তাঁদের কারুকর্মের কৃতিত্বের জন্য যে সংবর্ধনা লাভ করেছিলেন, তা বাঙালির এক গৌরবের বিষয়।